khistorydata/jeongjo-sjw-relations huggingface dataset:
정조 16년
行大司諫洪聖淵持平崔履亨修撰金羲淳啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分迺至於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之知此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年磐石之固此先大王之宏謀英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之聖德而恩不掩義所以爲周公之達孝也以殿下之聖德高明見理深精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行今又爲煽亂之窩窟而近畿尙置思之及此每不覺懍然今於千萬夢想之外擅離黜置之所恣到近京之地人心驚懼莫不戰掉嗚呼臣等之與此賊尙戴一天致有此窮凶絶妖之擧者莫非臣等之罪而亦不料其去益無忌憚至此之極也若不於此時亟施王章永絶禍根則其可曰國有臣子乎其不可一刻容貸也決矣請黜置罪人鄭致達妻亟令王府快正典刑噫嘻痛矣從古亂逆何限而窮凶極惡豈有如德相者乎蝨附權奸奴聽指使與國榮所綢繆者唯大計之沮遏也與國榮所謀議者惟國脈之潛圖也四字凶言已是振古所無之大逆而到今其眞贓盡爲發露逆節尤極凶憯筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天佑宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後以下半行刀割擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賊性側媚宅心陰祕莫念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子綢繆同惡相濟殆有甚於世蕃之於嵩賊堅之於積十二字刀割而暗地交通密主婚媾姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而顯戮未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典以下十五行刀割答曰不允第三件事亟停勿煩以下六字刀割
정조 16년
行大司諫洪聖淵持平崔履亨啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕類沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契則此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理李觀源以啓能之壻兼有師生之義啓能凶慘不道之謀決無不知之理而以蒙騃爲敎遽然酌處有乖獄體請遲晩後物故罪人啓能亟施孥戮之典趾賊等凶種快施邦刑養遂獻遂李觀源竝令王府設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書竝皆付丙未露之端緖全不究覈獄體疎虞寧不寒心到今推究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙且得請於半年之後者其於復讐討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌以下二行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今逆復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥以下三字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰以下七字刀割逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖以下八字刀割鉤覈之路惟在此賊之盤問而半夜特敎出付縣獄鞫體之乖損刑政之顚倒已無可言今乃不加鉤覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧騰情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法噫嘻痛矣逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭以下二十字刀割之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然顯戮亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請遲晩罪人宇鎭捧根脚夬正王法噫嘻瑋賊是何等窮凶絶悖者也螮蝀三字刀割膠漆於賊魯千妖萬惡十手難掩苟有一分人心者孰肯與此賊相交而惟彼金重淳趙德涵輩抑何心腸締結綢繆盃酒團欒假托論議迭相和應昏夜邀致惟恐托契之不深暗地煽動必欲誣人而後已其情迹陰祕設施之凶悖與瑋賊一而二二而一也秋曹判付雖有放逐之命而瑋賊旣斃究覈之道專在於重淳德涵則決不可以儒生置而不論請放逐鄕里罪人金重淳趙德涵亟令王府設鞫嚴問快施當律答曰不允
정조 16년
持平崔履亨啓曰請爲奴罪人河翼龍亟命王府設鞫得情夬正王法措辭現上答曰不允
정조 16년
金孝建以義禁府言啓曰全羅道珍島郡金甲島圍籬安置罪人金文淳沈煥之李冕膺等特爲放送事承傳啓下矣金文淳沈煥之李冕膺等撤圍籬放送事分付該道道臣之意敢啓傳曰知道
정조 16년
傳于金孝建曰一日之內擧措之首尾顚錯雖謂之辱朝廷可也莫曰素乏商量顧其職則議讞也耳目也前同義禁行大司諫洪聖淵分付銓曹永拔金吾諫長之望仍施罷職之典
정조 16년
壬子四月十七日午時上御重熙堂右承旨入侍時右承旨趙衍德假注書趙台榮記注官安經心金良倜以次進伏訖上曰臺諫今已詣臺乎衍德曰大司諫洪聖淵持平崔履亨纔已詣臺矣上曰兩司合啓中金文淳等事果停啓乎衍德曰聞已停啓云矣上曰文淳等放送草記催促該府卽爲捧入可也仍命退承史以次退出
정조 16년
行都承旨金憙病行左承旨李亨元未肅拜行右承旨李鼎揆未肅拜左副承旨李晩秀坐直右副承旨徐榮輔坐直同副承旨徐有秉未肅拜注書徐有聞病一員未差假注書鄭尙愚仕趙台榮仕直事變假注書林漢喆[林漢浩]仕
정조 16년
申耆啓曰大司憲趙宗鉉未肅拜執義洪彦喆在外掌令沈鏗張錫胤持平閔師宣牌招啓辭未下持平崔履亨呈辭監察茶時之意敢啓傳曰竝許遞
정조 16년
申耆啓曰來二十一日朝參日次矣敢稟傳曰停
정조 16년
申耆啓曰來二十一日輪對日次矣敢稟傳曰爲之
정조 16년
申耆啓曰訓鍊大將徐有大以本營習陣明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 16년
事變假注書韓啓翼汰去代以林漢浩爲事變假注書
정조 16년
申耆啓曰事變假注書林漢浩時無職名令該曹依例付軍職冠帶常仕何如傳曰允
정조 16년
傳于申耆曰兵郞中時帶抄啓文臣者改差令該曹口傳差出
정조 16년
吏曹口傳政事以洪克浩爲兵曹正郞
정조 16년
以江原監司尹師國狀啓金化縣到配罪人柳孝遠放送事傳于申耆曰出於衒能情狀可惡不足深責外面觀之亦近於奉法該大將已蒙宥該營校又分揀則不可一爲一否長連充軍罪人申達夏放送事分付
정조 16년
以慶尙監司鄭大容狀啓陜川郡民家失火人命燒死事傳于趙衍德曰方春失所極爲矜悶拔例顧助其中殘獨戶別給米斗新還停退身役勿徵死者生前如有還上身布竝蕩減事令廟堂分付
정조 16년
以南兵使李仁秀狀啓梨洞堡萬戶都啓祈自辦物力改建公廨新備軍物激勤之典令該曹稟處事傳于申耆曰殘鎭邊將如是自備極爲可嘉何待回啓特爲加資事分付該曹仍爲回諭
정조 16년
承旨前望單子入之李晩秀落點
정조 16년
以京畿監司徐鼎修狀啓豐德府民家失火事傳于申耆曰卿旣承筵敎拔例顧助畢奠接後狀聞事回諭
정조 16년
以忠淸監司朴天衡啓本鎭川金召史等寺奴婢委折査實頉給事判付內啓下刑曹爲旀觀此査啓跋辭煩屑莫甚猥雜無比似諧非謔欲詳反晦奏御文字事體何等嚴重則焉敢若此況旀地方官之誤以査官書之者亦甚不察向於繡章所論太涉情外故雖欲各以其罪罪之繡衣得以反坐而及聽之治績登聞之啓狀不惟不及前令尹遠甚乙夜丙枕添一本道憂勤矣果然此狀本足爲執跡之左契兺除良私賑諸邑所係民命休戚守令之不勝任一例闔眼猶恐護短之或歇乃反於治績茂著之淸安倅以可罪不可罪之罪如是論列亦可曰識按道之體乎方面體重有不可以微事勘過姑且依舊勿論此後少加淬礪振發毋抵重科事嚴飭分付爲旀勿論帳籍所裁之如何事旣現發其在爲民之意不可仍置該縣監洪述祖待秋成令該府草記後拿問處之該吏令道伯嚴刑勘配金女頉貢一款依狀請施行事分付金女如此則他女人之混錄冤枉者難保其必無來頭煩籲亦不可不念令道伯凡涉疑晦類自營邑務加査正隨卽頉給俾無紛競之弊事一體嚴飭爲良如敎
정조 16년
以京畿監司徐鼎修江華留守柳戇忠淸監司朴天衡江原監司尹師國黃海監司李敬一全羅監司鄭民始平安監司洪良浩慶尙監司鄭大容狀啓道內厲疫方痛死亡向差數爻開錄馳啓事傳于申耆曰諸道厲氣之乍寢旋熾旣甚閔念且値農節其所顧恤之方尤宜着念貧窮者另給糊口庇身之需使病者無至捐瘠無病者得旣薰染大體朝令雖若此至於細節擧行之勤慢惟在按道之臣勿以例飭看過期有濟活之實效事卽令廟堂申飭
정조 16년
以平安監司洪良浩狀啓平壤府遺棄兒給糧穀數後錄事傳于趙衍德曰近來飭令稍弛諸道報來有名無實況本道荐歉而在於遐外荒土則其所採訪尤當十分致意而所登聞者如是零星道臣推考令該廳更加措辭嚴飭行會
정조 16년
傳于申耆曰左承旨左副承旨入侍
정조 16년
以京畿監司徐鼎修狀啓抱川縣遺棄兒給糧穀數開錄事傳于趙衍德曰關西狀本纔有飭諭而本道搜訪之節亦甚解弛如是則一部典則當東之高閣乎後勿如是之意嚴飭兩道不惟如是他道亦然令該廳一體嚴飭外方不惟如是各部又如是一體嚴飭事分付
정조 16년
承旨前望單子入之李鼎揆落點
정조 16년
申耆啓曰新除授右承旨李鼎揆時在慶尙道慶州地斯速乘馹上來事下諭何如傳曰允
정조 16년
申耆以刑曹言啓曰因平安監司洪良浩狀本雲山前郡守蔡顯九幻穀取剩錢自本曹一一徵給該道後草記以爲照法嚴勘事命下矣蔡顯九所用錢三百九十二兩五錢今已畢捧出付邸吏使之輸送于平安道臣處而蔡顯九所當照法嚴勘係是朝官令義禁府處之何如傳曰分付該府拿囚後取考本律草記勘放功議區別減等
정조 16년
李晩秀啓曰卽者義禁府都事來言時囚罪人蔡顯九取考本律勘放事命下而判義禁具允鈺未肅拜次堂例不得擧行云判義禁具允鈺卽爲牌招何如傳曰許遞未肅拜及時帶摠管人亦爲許遞竝令今日政差代待下批牌招仍令行公堂上中照律事分付
정조 16년
李晩秀啓曰合辭方張之時兩司無詣臺之員事甚未安今日政新除授兩司諸臺竝待下批牌招何如傳曰允
정조 16년
李晩秀以弘文館言啓曰本館上番闕直已至多日事甚未安今日政新除授玉堂竝待下批仍卽牌招以爲推移入直之地何如傳曰允
정조 16년
有政吏批判書金思穆進參判朴祐源內閣進參議徐邁修病左副承旨李晩秀進以洪秀輔爲大司憲李喆模爲大司諫李身晦爲執義李之英金禧爕爲掌令高廷憲鄭毅祚爲持平李魯述爲校理姜忱爲副修撰朴孝成爲兵曹佐郞鄭昌順爲判義禁具庠爲知義禁李漢豐李洪載爲同義禁朴宗厚爲晉州牧使再政以李太亨爲副校理尹序東爲宗簿正曺命峻爲司䆃僉正南公轍爲南學敎授
정조 16년
兵批判書李秉模病參判李鎭復入直進參議李濟萬參知金載翼病同副承旨金孝建進副司果尹得愚副司正林漢浩竝單付
정조 16년
承旨前望單子入之李亨元徐有秉徐榮輔落點
정조 16년
李晩秀啓曰新除授同副承旨徐有秉時在黃海道白翎鎭任所斯速乘馹上來事下諭何如傳曰允
정조 16년
徐榮輔以弘文館言啓曰新除授校理李魯述時在京畿驪州地經筵入番事緊請斯速乘馹上來事下諭傳曰依啓
정조 16년
徐榮輔以義禁府言啓曰平安監司洪良浩狀啓據刑曹啓辭內雲山前郡守蔡顯九移本府處之事批旨內分付該府拿囚後取考本律草記勘放功議區別減等事命下矣蔡顯九今方待命卽爲拿囚之意敢啓傳曰令次堂擧行可也
정조 16년
徐榮輔以義禁府言啓曰連原前察訪李顯秀拿問重勘事傳旨啓下矣李顯秀時在任所云依例發遣府羅將拿來何如傳曰待待命拿囚
정조 16년
右承旨趙衍德同副承旨金孝建疏曰伏以臣等忝在近密觸事顚錯無往非罪居常悚懍以金文淳等放送不善擧行事至有右副承旨臣申獻朝遞差之命臣衍德旣是伊日伴直則同罪倖逭有關廉防臣孝建該府草記捧入於昨日仕進之後論其所失責在該房臣等今於僚員被罪俱不可晏然仍冒玆敢聯陳短章徑出禁扃伏乞聖明俯垂諒察亟遞臣等之職以安私分仍治擅離之罪以肅朝綱不勝幸甚
정조 16년
以右承旨趙衍德同副承旨金孝建等上疏傳于徐榮輔曰朝筵聞之捧納者申獻朝也院啓者金孝建也云今又覺之捧傳旨雖獻朝捧草記卽孝建然則孝建可謂兩罪俱發孝建罷職趙衍德之以獻朝右位替當引義極爲不緊若此則孝建之右位承宣皆將徑出乎右承旨趙衍德從重推考原疏還給牌招察任承旨有闕之代前望單子入之待下批亦爲牌招察任
정조 16년
獻納朴瑞源疏曰伏以臣於前禁堂洪聖淵事竊不勝駭惋者凡罪謫之名在臺啓則雖有放送之特敎該府不得循例擧行自是四百年不易之典而噫彼聖淵渠是何人乃敢無難壞破半夜倉卒汲汲草記有若尋常疏釋按例行會者然噫莫嚴者國法莫重者臺啓則始雖諉之矇然終不覺其爲罪而及夫移拜諫長揚揚詣臺容易停啓藉曰堂堂正論渠何敢抗顔於立落之間乎此路一開此習不懲則其爲後弊有不可言聖度包容雖施薄罷而論其罪負合置重典至於憲臺雖曰新入言地未諳臺體亦豈不知諫僚擧措之萬萬駭悖而甘與同事了無一言則其失職大矣貽羞甚矣亦不可罷職薄勘而止臣謂前大司諫洪聖淵亟施竄配之典前持平崔履亨亦命削黜宜矣雖以承宣言之見此無前之變怪所當據例斥退而始也恬然捧納終焉費辭請勘擧措顚倒大失惟允之責當該承旨加施譴削之典在院承旨一竝罷職斷不可已也臣無任激切祈懇之至省疏具悉洪聖淵事罷職當已拔望足矣崔履亨事鄕人似不識合啓之體重豈必加罪乎當該承旨譴削在院承旨罷職事申獻朝之旣捧傳旨又參啓辭與金孝建之草記捧入啓辭自爲別無區別依施近來臺風雖曰自壞所惜者不易之格例在院承旨之譴罷烏可免乎亦爲依施
정조 16년
同副承旨申耆疏曰伏以臣卽狀見朴瑞源到院疏則以金吾草記捧納事大加論斥至請在院承旨一竝罷職臣於是竊不勝瞿然慙恧之至伊日捧納之擧旣在於諸承旨仕進之際則初不能據例退送之罪臣亦難免臺言峻發有難仍冒於職次忙陳短章徑出禁扃伏乞聖慈俯垂諒察特命鐫削臣職名仍治臣擅離之罪以安微分以謝人言不勝幸甚臣無任屛營之至
정조 16년
以同副承旨申耆上疏傳于李晩秀曰已處分還給前望單子入之待下批牌招推移入直
정조 16년
正言柳晦疏曰伏以臣年前待罪湖邑逖違螭陛居然三載于玆矣社門蟄伏只有瞻天耿結迺者柏府除旨忽下於此際臣聞命驚感宜卽趨謝之不暇而臣素有貞疾脅痰作孽近又添劇於寒感宛轉床席蠢動無路以此病狀萬無强策之勢玆敢疾聲呼籲於天地父母之前伏乞亟命鐫改以安私分千萬幸甚第伏念事在目下不容終默略此附陳惟聖明垂察焉日昨金文淳等特放之命乃在於合啓方張之時而噫彼禁堂不念臺啓之至重不顧事例之放倒初不覆難容易擧行事未前有聽聞駭惑特旨譴罷實有罪重罰輕之歎雖以憲臺言之旣已承召詣闕則宜有駁正之論而非但默無一言乃反苟同於停啓之議朝紙一播人皆嗤點不可以譴罷薄罰而止臣謂當該禁堂施以削職之典昨日停啓憲臺亦施刊版之典斷不可已也噫筵席嚴祕實非外庭之臣所可詳聞者而伏見伊時金文淳等處分傳敎其關係之深重灼然可知而押付之都事纔還全釋之恩旨遽降荐棘之罪名何等嚴重而乍到旋放有若輕罪者然施措之顚倒刑政之乖當豈細故也哉臣謂還寢金文淳等放還之命宜矣臣無任屛營之至省疏具悉洪聖淵崔履亨事便成舊紙之謄傳迄可休矣金文淳等放送還寢事莫曰顚倒顚倒之中自有權衡爾其勿辭察職
정조 16년
正言柳星漢疏曰伏以爲學之工不進則必退帝王與臣庶無異經筵之設置所以資修身而出治也我殿下天賦卓越聖學高明雖不待乎開券講義而經傳之不可須臾去身猶茶飯之不可一日廢之也臣伏聞近日殿下罕御經筵筵臣之文學德行皆不足以仰副聖心則有以致此莫非群下之罪而人各有一長捨其短而取其長則安知無分寸之益也此或別有微意而然耶臣雖未詳其所以然而亦恐有不必然者因噎而廢食以殿下之聖明豈不念其不可也況我列聖朝家學四百年規模皆在於是則其事又重且大矣前人之陳談常語鎭日燖溫雖似無甚有益而丁酉以後十六年治平皆殿下前日讀書之效也其裨補之不可誣如是矣臣昨日伏讀聖敎中未免七情之發不中節之敎臣不勝欽仰歎美之至此易所謂不遠復也事屬旣往何傷之有方今春秋鼎盛聖學日進其所以資之深而養之厚者無過於經筵若盡復故事頻接儒臣日講治心養性應事接物之道則其言雖無新奇可聽而要之學堯舜事業也其不以應文備例而必以誠實亦在乎殿下耳切於日用成就德性豈可淺淺哉旣知矣而又求其至旣行之矣而又求其極切磋磨礱維持以歲月則沈潛純熟本源中正發之爲平順臨事從容處置得當喜怒不差刑賞允協使人心悅服必有不期然而然者矣臣又伏聞街巷所傳倡優褻近駕前女樂雜入禁苑此雖細節亦不能無累大德之慮此等處亦不可闊略以我殿下盛德偶未及照檢耶伏願亟設經筵以責來效益懋進德焉臣本以無似猥叨見職前後無一匡救之語慙負聖恩無地自容伏願亟賜鐫改以爲不言者之戒焉臣無任惶隕之至省疏具悉上款事謂有微意則其所以然似必默會豈可曰不必然此非因此忽彼自有裁量者存外此敷陳言皆由中文不飾外可謂近來無此作但可供一笑者爾所謂巷傳中第二條自夫丙申有依俙彷彿於似此豪華則上款所云經筵之所以然何從而登於爾疏乎爾其勿辭從速察職
정조 16년
壬子四月十八日辰時上御重熙堂左承旨左副承旨入侍時行左承旨趙心泰左副承旨申耆假注書鄭尙愚記注官安經心金良倜以次進伏訖上命讀公事書判付訖上曰右副承旨入侍出榻敎賤臣承命出傳右副承旨申獻朝進伏命耆書傳敎曰該府之放倒格例姑捨是前夕旣捧傳旨翌朝反請問備無異於自其手捧入自其口論斥其爲擧措之橫決不啻若向來銓官之手不從目求之銀臺六房故事有是例乎否乎初欲嚴處今聞該房適非坐直云然則容有可恕再昨日坐直下位承旨遞差該堂雖以夜深睡濃臺啓方張與否未能致察爲說云而都事之受而來呈亦甚駭然當該當直都事令該府拿問嚴處一府同僚例有互推之法則況他司乎身爲掌憲之任目擊無前之駭擧不敢出一口氣乃反約與呼停如許臺體前所未聞昨日詣臺憲臣亦爲罷職命書榻敎曰承旨前望單子入之待下批牌招察任命退承史以次退出
정조 16년
壬子四月十八日午時上御重熙堂左副承旨與禮曹判書入侍時左副承旨李晩秀假注書趙台榮記注官金良倜記事官徐有榘禮曹判書徐浩浩以次進伏訖上敎浩修曰奉審之行當於何日發程耶浩修曰今二十五日間當爲發行矣上曰兩本宮旣有行祭之擧濬源殿當一體行祭矣命書傳敎曰今番禮判北道陵奉審之行兩本宮旣有行祭之擧濬源殿一體設行以此分付浩修曰在前譯官或監官中有購得推步書籍儀器於燕京來納本監者則有草記請賞之規矣再昨年皇曆齎咨官洪仁福購納律曆淵源一秩於本監昨年冬至使帶去本監官員池景喆貿納儀器二座於本監多費私財辛勤求來者恐不可無紀勞之道但書籍則卷數甚多儀器則坐數旣少似當分等論賞而事係恩典敢此仰達矣上曰洪仁福依例加資池景喆相當職調用可也出擧條命退諸臣以次退出
정조 16년
行都承旨金憙病行左承旨趙心泰坐行右承旨李集斗坐直左副承旨李晩秀坐右副承旨李百亨坐直同副承旨徐榮輔坐注書徐有聞病一員未差假注書鄭尙愚仕趙台榮仕直事變假注書林漢浩仕
정조 16년
李晩秀啓曰長連縣充軍罪人申達夏放送事昨日命下矣該曹放送草記今始來呈成命之下擧行若是稽滯極涉未安當該堂上推考何如傳曰允
정조 16년
徐榮輔啓曰大司憲洪秀輔未肅拜執義李身晦掌令金禧爕持平高廷憲鄭毅祚俱在外掌令一員未差監察茶時之意敢啓傳曰知道
정조 16년
李晩秀啓曰御營廳將官來言今日本廳軍兵日次私習云矣敢啓傳曰知道
정조 16년
傳于李晩秀曰留待守令入侍
정조 16년
承旨前望單子入之趙心泰李集斗李百亨落點
정조 16년
李晩秀啓曰新除授右副承旨李百亨方在罷散中何以爲之敢稟傳曰敍用
정조 16년
傳于李晩秀曰武臣堂上試射明日爲之其餘講射亦於明日爲之抄啓文臣親試課講亦於明日爲之事分付
정조 16년
趙心泰啓曰堂上武臣別試射明日爲之事命下矣在前別試射時有宗宰磨鍊入侍之例今番則何以爲之乎敢稟傳曰置之
정조 16년
徐榮輔啓曰抄啓文臣課講明日爲之事命下矣何承旨進去乎敢稟傳曰右副承旨進云
정조 16년
徐榮輔啓曰未下直守令當日辭朝事命下而連山縣監申在維兩司俱未署經云諫院則未肅拜呈告人員竝卽牌招憲府則執義李身晦掌令金禧爕持平高廷憲鄭毅祚俱在外大司憲洪秀輔未肅拜掌令一員未差無以備員署經何以爲之敢稟傳曰與諫院及未肅拜在外諸臺許遞政官牌招開政差出待下批牌招
정조 16년
李百亨以弘文館言啓曰本館上番闕直已至多日事甚未安今日政新除授玉堂竝待下批仍卽牌招以爲推移入直之地何如傳曰允
정조 16년
有政吏批判書金思穆進參判朴祐源服制參議徐邁修右副承旨李百亨進以李祖源爲大司憲金翊休爲大司諫柳雲羽爲執義洪彦喆爲司諫鄭景祚任長源爲掌令權中憲成彦檝爲持平尹致性爲獻納鄭魯榮沈奎魯爲正言沈興永爲副校理李洪載爲禮曹參判李樂培爲敦寧判官金致晙爲橫城縣監
정조 16년
兵批判書李秉模進參判李鎭復入直參議李濟萬病參知金載翼病行左承旨趙心泰進以趙宗鉉爲都摠管申應顯洪明浩爲副摠管朴宗柱爲宣傳官朴道澄爲會寧浦萬戶副護軍權璹張錫胤沈鏗洪彦喆副司直趙宗鉉安鼎大閔師宣竝單付
정조 16년
徐榮輔啓曰大司憲李祖源大司諫金翊休掌令鄭景祚持平權中憲獻納尹致性正言鄭魯榮沈奎魯牌不進推考傳旨及罷職傳旨今方捧入而執義柳雲羽司諫洪彦喆常令任長源持平成彦檝俱在外無以備員署經何以爲之敢稟傳曰在外人員許遞前望單子入之待下批與未肅拜諸臺牌招察任兩司前望單子入之掌令李顯道持平金羲淳尹光普正言李益恢落點
정조 16년
李百亨啓曰新除授掌令李顯道持平尹光普方在罷散中何以爲之敢稟傳曰前望單子入之待下批一體牌招臺諫前望單子入之掌令申禹朝持平朴宗來落點
정조 16년
李百亨啓曰玉堂上下番俱空事甚未安除在外外未肅拜玉堂牌招入直何如傳曰允
정조 16년
傳于李百亨曰明日各所命官初次點下於李領府而懸病再次點下於左相亦然今又點下於右相而亦稱身病政院以此微稟還入望筒國體之外酬應甚緊爲諸大臣慨然領府之老病左相之姑難入來兩大臣則事勢猶似然矣右相之如此豈不尤爲慨然昨日旣造朝今又若此若此則鼎席不得備員命官每令替行乎此意令備郞傳于右相望筒還下該房知悉都相如不入來明日殿座時本院問安置之事亦令提擧知悉
정조 16년
李百亨以戶曹言啓曰臣鼎鎭今日以忠淸道牙山倉漕船點檢事出來江上矣全羅道群山倉所屬鎭安等七邑田稅大同合米五千六百三十三石零太三千一百七十四石零本倉漕船十九隻分載追後無事來泊于西江前洋故一體照檢之意敢啓傳曰知道
정조 16년
李百亨以戶曹言啓曰臣鼎鎭今日以忠淸道牙山倉漕船點檢事出來江上矣全羅道聖堂倉所屬南原等八邑田稅大同合米九千四百四十一石零太二千五百五十六石零本倉漕船十二隻分載追後無事來泊于西江前洋故一體點檢之意敢啓傳曰知道
정조 16년
李百亨以兵曹言啓曰依傳敎黃海道長連縣充軍罪人申達夏放送事分付該道道臣處之之意敢啓傳曰知道
정조 16년
趙心泰以兵曹言啓曰今四月二十日文臣朔試射日次故試官望備擬以入矣殿座相値不得爲之之意敢啓傳曰知道
정조 16년
趙心泰以兵曹言啓曰因承文院判校孫碩周上疏批旨內西北加設別付料久勤事南關三邑歲抄軍事兵判旣經道伯使之今日內具意見草記回啓稟處事命下矣取見疏本則以爲西北加設別付料己酉新設之初西關之淸南北道之南關合爲一廳久勤遷轉一依舊廳創設時例勿拘日淺自當年爲始每都目一人式遷轉事議定節目其年十二月都政先以淸南久勤一人差送邊將則翌年六月都政乃南關久勤遷轉之當次而銓曹以京軍門四十五朔例援作準限庚戌六月以後已過四大政無一人遷轉向者樂赴之路反爲厭避之地比來受由下鄕者輒皆見汰爲幸鳥在慰遠人拔武士之意嚴飭銓曹自今六月都政一依當初節目施行云南關三邑歲抄軍南兵營所管而所謂隄防三色米太每名所納爲八斗而濫捧之弊年年層加一夫所納小不下十五六斗若値災年則價至七八兩一戶之內父子兄弟應納者則數至三石之多且程道或數百里之地男婦負戴牛馬馱載齎錢而往營下貿納其所糜費尤不勝言稍有勢力者百般謀避至殘之類朝疤夕逃隣族被侵甚至於不與婚媾之境矣近者一帥臣爲憐災歲之民情以一兩五錢代捧其後又復如前若不別般定式無以遵行雖以各邑假率番錢事言之自昨年以後幸因道臣之釐弊得蒙朝家蠲恤之惠惟彼歲抄事未蒙一視之澤請依他軍兵一匹役之例每一夫以二兩代錢永定收捧云矣淸南南關別付料新設特出於我聖上一視南北慰悅武士之盛意而久勤之法亦倣舊節目施行則孰無樂赴之心而第其所以抑鬱者蓋有其故己酉新設後依舊節目中勿論日淺之規其年十二月都政收用淸南別付料一人自其翌年更依各軍門滿四十五朔後始報久勤之法至于昨年都政仍不擧論由前由後本曹之事非爲無據而在渠輩欲速之情安得不大失初圖乎大抵未滿四十五朔勿報久勤雖曰各軍門通行之法勿拘日淺旣是元別付料節目所載則別付料久勤當以別例論且旣先用淸南一人忽又退定其限曰姑待四十五朔限滿之後云爾者終未免失信之歸自今夏都政依例收用而或値窠窄之時則他久勤亦多陳而不遷渠輩亦必無辭依他施行恐合事宜至於南兵營所管三邑歲抄軍所納米太以錢代捧事無論京外營門納米之際豈無濫觴之弊乎臣之待罪本道時適値荐歉三邑民訴鎭日紛紜故亦用前人已行之事營閫相議以錢代捧而若欲永爲定式則該營所需勢不得不年年貿米而貿米之弊將有祛弊生弊之端此一款今姑置之若當歉歲依近例代捧之意分付道帥臣雖在常年復踵前習一向濫捧有所及聞於朝廷則該帥臣從重論勘不飭道臣亦爲論責之意分付何如傳曰允旣有別付料節目定式則豈可援用不當援用之各營前例乎當該判堂從重推考雖散政待窠卽爲收用可也
정조 16년
李百亨以訓鍊都監言啓曰今四月二十日春塘臺殿座時因兵曹節目金虎門軍一百四十名除去一百名把摠趙毅鎭率領觀豐閣前路列立馬路作門四十名哨官李東鉉率領春塘臺下及各門分把廣智營軍五十名哨官李東榮北營標下軍三十名把摠具載敬率領月覲門外排立雜人一倂嚴禁事畢後各還直所而竝待標信擧行之意敢啓傳曰知道
정조 16년
李集斗以禁衛營言啓曰明日春塘臺親臨武臣朔試射時弘化門入直哨官李德純當爲應試矣應試間出番哨官宋堯熙侍標信姑令代直而事過後還爲入直之意敢啓傳曰知道
정조 16년
李百亨以義禁府言啓曰時囚罪人蔡顯九取考本律草記勘放功議區別減等事命下矣蔡顯九平安監司洪良浩狀啓內昨年夏間勅庫耗米一百五十石發賣作錢賤價立本餘剩錢三百兩盡歸私用秋捧時抄出饒實戶一千四百戶每戶折米或二三斗或三四斗加錄勤徵之數合爲二百四十石而監色輩潛自分食京衙門年例發賣時小米五十石憑藉加出擅自作錢輕價貿穀以充其本餘剩九十二兩五錢亦歸私槖停退還折米五百四十石以鄕將吏奴之流來舊逋巧作虛名混錄移施以至磨滅之境通計各該倉庫之前後幻弄則米爲九百八十石錢爲三百九十兩零民名加錄之米發賣取剩之錢一一徵出還給民間舊逋之混入停退者刻期督徵會錄還案計料而至若昨冬停退之令卽是軫恤窮民曠絶特恩則身爲守土之臣固當十分精抄毋或一夫濫入而見瞞監色乃以流來舊逋一任混錄以致國穀之虛縮民食之耗失究厥情狀尤極駭然況其諸般所犯如是狼藉論以典憲宜加重勘決不可以已遞而不論其罪狀令攸司稟處罪取考律文則大明律那移出納條有曰凡各衙門收支錢糧監臨主守不正收正支那移出納還充官用者竝計贓準監守自盜論罪止杖一百流三千里大典通編推斷條有曰犯私罪杖一百以上之罪決杖告身盡行追奪雜令條有曰王府決杖者代以金贖矣蔡顯九無功議云杖一百收贖告身盡行追奪全羅道海南縣流三千里定配而以狀啓內辭意具罪目依例發遣府羅將押送配所何如傳曰允司直洪檍疏曰伏以臣幸蒙恩暇省掃先壠榮動桑梓感極幽明忽於千萬夢想之外崇班晉擢之命又下於辭陛之翌日格例之有拘而曲施洪造資序之未足而特加異渥華誥遠宣於鄕曲恩綸曠絶於今古畿湖數百里之間榮光燀爀若聞若見者莫不爲臣感祝而乃臣則驚惶震懍精爽失守四到之間莫省攸措歷屢日而猶未能自定噫臣是何人偏蒙我聖上高天厚地之渥至此之極也臣雖糜身粉骨何足仰酬其萬一也哉淸朝爵命孰非德選而至於崇品則班踰八座秩亞三事位望之隆重名體之華顯固非人人之所可冒據而今臣資歷旣淺勞勩又蔑而徒緣迷息之倖第濫荷出格之殊恩超加兩階進登孤卿寵章太屑名器不重豈意聖明之朝有此過濫之恩哉仍伏念臣本無尺寸之長偏荷抆拭之恩前後所被江海莫量未有塵露之微少效隕結之忱而隆眷厚渥愈往愈摯四期之內三變其資躐超五階奄躋一品殆有甚於年除而歲遷者歷數在廷如臣驟升者有幾人哉又近日大小之科甲連疊逈異之恩數無前同朝動色一世艶羨滿則招損過則召災人忌鬼猜勢所必至臣反身自省以榮爲懼夙宵兢惕若臨淵谷至於梁鵜之譏軒鶴之愧有不暇論也玆敢收召神魂冒入文字披瀝肝膈之懇浼瀆崇嚴之聽伏乞聖慈俯賜諒察亟寢成命還收臣新授資級以重公器以安私分不勝幸甚臣無任云云答曰省疏具悉卿其勿辭行公
정조 16년
忠淸監司朴天衡疏曰伏以臣卽一疎逖冷蹤耳以地處則至寒微也以才具則至蔑裂也曾無一善之可取一藝之可錄而荷殿下天地罔極之恩通籍數十年節次推遷位至緋玉內而銀臺玉署外而雄州巨府無不兜攬歷揚殆遍臣亦平日之所不能自期者也慄慄危懼如不自容迺者湖臬除命特降於千萬夢想之外臣誠驚惶震凜措躬無地繼以感淚被面不知所以爲懷也噫從古人臣之受恩於君父者何限而豈有如臣之不才不德誤被榮寵若是其曠絶者哉臣自赴任以後夙宵凜惕不遑寧處區區一念惟以殫竭誠力爲一分報效之端而獨奈地望輕而無以殫壓見識短而無以宣承何哉八路藩臬孰非重地而最是湖西素稱難治蓋其民習之獷悍士風之淆漓比他道尤甚雖使鴻儒碩匠處之猶以爲難若臣疎闇夫豈有鎭服之望乎過福之生災榮官之招郵卽理之常也早晩顚沛罔所自料果然金熙采之疏出而聲罪臣罔有紀極苟使臣平日行誼有所交孚於同朝居官處事亦能盡合於規度則人豈以此等無理之說加之臣哉此莫非臣之自取也伏地惶凜惟鈇鉞是俟幸蒙我殿下天地於臣日月於臣特降査實之命俾開伸暴之路十行判付昭晣無餘奉讀未半涕淚交逬顧臣無似何以得此於聖明之世也從今以往臣之一毛一髮皆殿下再造之恩也夷險燥濕惟當奔走直前有死而已何敢爲逡巡占便之計而第伏念臣稟賦虛脆素多疾病自失家兄世念都灰間經危症神精全耗朝者所爲夕已忘之年非衰暮而便若癃老者然人之見臣者莫不危之邑政之審察營務之裁稟俱係緊重有不可一刻放忽者而以臣之弊弊形神不知自量苟然冒據則畢竟僨誤不待智者而知也上而辱聖朝簡畀之命下而添微臣孤負之罪全沒報埃之效反陷溺職之科則他日螭陛臣將可顔而歸對乎百爾思量蹲冒無路玆敢瀝血陳暴於黈纊之下伏乞聖明天地父母俯察危懇特賜曲諒亟命遞改臣職名仍治臣瀆擾之罪以肅朝綱以安私分焉臣無任激切屛營之至答曰省疏具悉卿其勿辭察任
정조 16년
壬子四月十九日辰時上御誠正閣下直守令入侍時左副承旨李晩秀假注書鄭尙愚記注官安經心金良倜信川郡守李素三登縣令黃仁燾陽城縣監安廷鐸以次進伏訖上曰守令進前各奏七事可也素等以次進前奏七事訖上曰爾等須恪勤奉職毋負分憂之意可也仍命晩秀宣諭訖命守令先退素等以次先退命晩秀讀公事書判付訖命書榻敎曰未下直守令當日辭朝又命書傳敎曰左承旨聞有實病與在外承旨許遞前望單子入之待下批牌招察任又命書傳敎曰雖曰後時亦近推諉所謂院啓之爲之必由右位之提醒則混勘殊欠綜核昨日承宣罷職中右位諸人分揀命退承史以次退出
정조 16년
行都承旨金憙病行左承旨趙心泰坐行右承旨李集斗坐左副承旨李晩秀坐右副承旨李百亨坐直同副承旨徐榮輔坐直注書徐有聞病一員未差假注書鄭尙愚仕趙台榮仕直事變假注書林漢浩仕
정조 16년
趙心泰啓曰備邊司郞廳來言今日賓廳日次而殿座相値不得來會云矣敢啓傳曰今日次對退定於明日
정조 16년
趙心泰啓曰禁衛營將官來言今日本營軍兵日次私習云矣敢啓傳曰知道
정조 16년
趙心泰啓曰御營廳將官來言今日本廳軍兵日次私習云矣敢啓傳曰知道
정조 16년
以江原監司尹師國狀啓麟蹄縣民家失火事傳于徐榮輔曰十室殘邑方農失所可矜拔例顧助斯速奠接事回諭
정조 16년
李晩秀啓曰校理崔顯重牌不進罷職傳旨今方捧入而玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
玉堂前望單子入之校理南公轍修撰尹悌東落點
정조 16년
以慶尙監司鄭大容狀啓孝陵參奉權思潤病勢難强不可登道事傳于李百亨曰實病旣如此則勢難强令上來改差今日政差代事分付
정조 16년
李百亨啓曰吏曹判書金思穆參判朴祐源參議徐邁修承牌來詣政廳矣謂有情勢陳疏出去原疏纔已捧入而開政命下之後旣赴政席旋卽出去事禮所在極爲未安竝推考警責何如傳曰已處分矣
정조 16년
傳于李百亨曰吏曹參議批下卽爲牌招開政
정조 16년
以吏曹參議徐邁修牌不進罷職傳旨傳于李百亨曰只推更爲牌招俄於疏批何等開釋則揆以分義焉敢若此違牌勿捧傳旨各別嚴飭
정조 16년
李百亨啓曰守令署經命下已至經宿尙未擧行事甚未安今日政新除授兩司諸臺待下批竝卽牌招大司憲李祖源一體牌招以爲備員署經之地何如傳曰允
정조 16년
有政吏批判書未差參判未差參議徐邁修右副承旨李百亨進啓曰判書參判未差小臣獨政未安何以爲之敢稟傳曰只出緊任以申耆爲大司諫韓興裕爲掌令鄭𣲚爲持平柳匡天爲獻納尹九宗朴載淳爲正言李羽晉爲副校理申馥爲副修撰鄭東浚爲刑曹參判鄭毅祚爲兵曹佐郞宋益鼎爲童蒙敎官兵批判書李秉模進參判李鎭復入直參議李濟萬前參知金載翼病行左承旨趙心泰進以李明運爲知事元啓弘爲武兼以上落任最久人收用事承傳洪載權爲武兼洪相五爲守門將知事單林茂昌尹泰元武兼金德隆守門將文載玄以上今加折衝加資事承傳副護軍李身晦崔烜徐有秉金禧爕副司直洪秀輔李亨元李鼎揆趙衍德申耆朴瑞源高廷憲鄭毅祚副司果柳誨柳星漢竝單付以具八柱具淑鄭信達爲五衛將再政以鄭駿采李義彬爲僉知三政以金處坤爲僉知
정조 16년
傳于徐榮輔曰在外及未肅拜玉堂許遞前望浩汗新舊錄中除在外罷削人員書入待下批牌招推移入直玉堂前望單子入之校理尹序東金羲淳副校理張至顯修撰李之耼韓致應副修撰洪大協落點
정조 16년
徐榮輔以戶曹言啓曰今日別試射時應試武臣堂上年八十歲人及七十歲以上人中柳葉箭四五中入格人令該曹依歲饌例題給後草記事命下矣取考試記則應試武臣堂上年八十以上爲二十九員七十以上四員中柳葉箭五中爲二員四中爲二員矣竝依歲饌例區別磨鍊題給後別單書入之意敢啓傳曰知道
정조 16년
掌令申禹相啓曰臣愚迷妄率自陷罪戾向陳一疏瀆犯天威辭敎截嚴誨責備至臣驚惶震懍求死不得席藁私室泣血追愆者今已數朔于玆矣何幸聖度天大威罰不加臣日夕頌祝感戴天恩惟隕結是期乃者柏府特除忽下於千萬夢想之外恩旨纔降庚牌儼臨臣手擎除旨首稽至地自不覺感涕之被面惶汗之浹背噫臣以萬殞難贖之罪蒙再生罔極之恩從今以往至死之年莫非殿下攸賜始信慈父之無棄子陽春之無棄木若論圖報磨放猶輕夷險燥濕何敢自擇而第僨誤之地旣難更叨愚昧之病老益難醫不知日後冥又犯何樣罪過一身顚沛姑且無論屢煩貽惱尤合萬死百爾思量實無善後之策以此情地其何敢唐突承膺而尤況前罪未勘新除是膺則殆若憑恃寵靈放倒廉防者然臣雖無恥豈忍爲此哉且臣於本府旣經亞憲揆以公格亦不可仍冒請命遞斥臣職答曰依啓
정조 16년
吏曹判書金思穆參判朴祐源等疏曰伏以臣等俄於帳殿伏聞大僚以新錄人館職擬望至有慨然之斥臣等於此滿心慙悚無地自容夫堂錄有國重事首相文衡雖曰主之銓堂與聞法意有在苟使臣等風裁言論爲人所憚則堂堂瀛選初豈議到於不可堪之人而今番圈事之猥雜自有都堂會圈以來所未有者名器之虧壞無餘物情之拂鬱轉深此臣等之罪也臣等參坐加圈默無一言及遭堂疏之論斥自引之辭又失巽軟反被甲乙之移怒至謂手目之異用受侮不少貽羞益深此臣等之罪也堂疏旣盛論之矣臣等亦言之矣況大僚政錄之請尤何等嚴峻則所謂新錄便是未完圈而近日政注混同檢擬有若循例照望者然節節顚錯無往而非臣等之罪也今此大僚筵斥臣等無辭自解目下情踪之難安猶屬一己之私事惟有先治臣等前後之罪然後國體可尊公議可伸政牌之下雖已承膺晏然擧行非所可論玆敢聯陳短章仰瀆崇嚴伏乞聖慈俯賜鑑諒亟命鐫削臣等之職以爲不職者之戒千萬幸甚臣無任屛營之至答曰省疏具悉右相今日筵斥大是慨然處纔示不槪之意而卿等旣聞相奏則聯章自引不是異事但當平說道理而已反被甲乙移怒云云此非混說凌藉左右相乎手目異用受侮貽笑等語又非專意侮蔑左相乎朝廷莫嚴者體統此而歇看今日朝廷爲大臣者不亦難乎況不可堪之人五字勒加於堂錄鶻突說去惟事疑眩卿等爲先罷其職以爲叨銓地執衡柄而不能對揚陶甄者之戒
정조 16년
吏曹參議徐邁修疏曰伏以臣本以無似猥叨銓任辭不獲命冒沒承膺居常愧懼若隕淵谷迺者退自試席方赴政坐之際長亞堂以大僚筵奏論斥陳疏引義臣雖未嘗參圈至於政注之檢擬則一也新錄之猥雜旣有人言則在銓法因宜審愼而一再獨政循例排擬追思悔愧無面可顯右僚自引義無異同玆敢略陳短章徑出禁扃伏乞聖明諒臣情踪亟令鐫改以安私分以謝公議臣無任屛營之至省疏具悉注擬之段落各異右相筵斥何關於爾況爾之獨政初擬因下敎非爾意由前由後義無必辭勿辭察職
정조 16년
壬子四月二十日卯時上御春塘臺專經武臣試射堂上堂下武臣朔試射堂上武臣別試射專經文臣殿講日次儒生殿講抄啓文臣親試課講入侍時行左承旨趙心泰行右承旨李集斗左副承旨李晩秀右副承旨李百亨同副承旨徐榮輔假注書鄭尙愚趙台榮記注官安經心金良倜以次進伏訖引儀唱試官以下入就位行四拜禮抄啓文臣親試及課講試官檢校提學徐浩修直提學朴祐源檢校直閣徐龍輔鄭東浚尹行任專經文臣殿講考官右議政朴宗岳工曹判書鄭昌順漢城左尹洪明浩參考官吏曹參議徐邁修行副司直安廷鉉尹弼秉林濟遠日次儒生殿講考官行司直金履素吏曹參判朴祐源參考官禮曹參議尹行元大司成金方行副校理沈興永武臣試射考官兵曹判書李秉模訓鍊都正李漢豐參考官行副司直洪仁浩兵曹參知金載翼正郞洪大協副司果李羽晉入就位行拜禮以次進伏訖宗岳進前奏曰早朝臨殿聖體若何上曰一樣矣宗岳曰王大妃殿氣候若何上曰一樣矣宗岳曰惠慶宮氣候若何上曰一樣矣宗岳曰藥院提擧職是保護雖有他難安之端不得不入來其他事則以臣處義何敢晏然冒赴乎昨伏承問安置之之敎故今乃冒沒入來而大抵本事初致葛藤卽臣也又請改錄亦臣也顧今卄八玉堂置之於玉石不分進退未決之中臣是何人致此事端之惹起復敢揚揚於職事乎惟願亟賜體諒是臣區區之望也又有慨然于中者謹當仰陳矣今者銓曹諸堂卽是參圈中人也其所處義固當與臣無異而近者每政以新錄中諸人無難檢擬是豈成說乎方欲仰請論罪而臣亦自恤不暇故未果仰奏矣上曰上款辭巽過矣過矣又如銓官事尤涉太過矣卄八玉堂方至盡棄之境是甚悶然則又其擬望猶且不可乎宗岳曰物議之喧騰國體之壞損誠極可悶亟令改圈實合事宜矣上曰堂錄改圈卽黨論時事也在先朝痛革黨論之後今豈可議到乎卿所云藥院外不爲行公之說誠甚過矣左相則姑賜曲疏從當勉出卿勿更爲辭巽仍爲就座可也上曰丹楓亭不老門分所出榻敎命書榻敎曰不老門分所試官禮曹判書徐浩修禮曹參判李弘載副司果嚴耆前正李晉秀爲之又命書榻敎曰丹楓亭分所試官行司直洪檍吏曹判書金思穆行副司直具庠副司果李明淵金履喬爲之上曰承旨分詣分所檢飭試射可也晩秀跪告宰樞執鼓應射諸人以次試射上曰抄啓文臣中時帶臺職人許遞出榻敎仍命開講又命書抄啓文臣親試題仍揭之上曰儒生殿講試官尹行元與專經文臣試官林濟遠相換出榻敎抄啓文臣專經文臣日次儒生等以次進講講訖上曰抄啓文臣退請朝房製呈于內閣可也武臣應射訖命書傳敎曰專經武臣及堂下武臣朔試射居首武兼金德隆等賞典依判下捧傳旨又命書傳敎曰禁軍別將李明運年近八十射亦多中矢數雖不及捕將趙圭鎭之全布不可無嘉奬之擧知事今日政作窠擬入事分付命入格武臣皆於帳前領賞仍令進奏職姓名訖命書傳敎曰武臣堂上以上人之別試射竝與年限已過人應試者一則爲奬藝一則爲尊年一則爲疏滯年九十歲以上武臣資憲林茂昌嘉善尹泰元中布五中加資單付知事八十歲以上武臣嘉義李斗信兪以輝嘉善金海潤李厚伯中布五中知事徐赫修等中布四中嘉善姜就周等中布三中七十歲以上武臣行副護軍趙圭鎭嘉義張虎翼柳葉箭五中折衝金始泳申楫四中前水使韓光濟等三中自近百歲至七十歲應試者其數爲百數十而人人無非韶容箭箭多中紅心傴僂踉蹌有足可觀雖謂之希世瑞物非過語何靳一資竝加資今日政下批武臣堂上折衝吳聖麟五中六分與柳景亮等依例加資一巡較藝未入格至易今日應試中落仕最久者及政注久不入擬者令兵曹取考官案收用事分付又命書傳敎曰今日別試射時應試武臣堂上中年八十歲人及七十歲以上人中柳葉箭四五中入格人令該曹依歲饌例題給後草記事分付又命書傳敎曰專經文臣居首奉常寺主簿李漢喬依例賞格捧傳旨又命書傳敎曰日次儒生殿講居首幼學趙胤鎭純通依例直赴會試幼學金孝秀通給一分其餘粗略別無優劣今番勿論上齋生製述居首進士金厚淵紙三卷筆三枝墨二笏賜給之次各紙一卷賜給上曰玉堂前望單子入之待下批牌招察任出榻敎命退諸臣以次退出
정조 16년
行都承旨金憙病行左承旨趙心泰坐直行右承旨李集斗坐左副承旨李晩秀坐直右副承旨李百亨坐同副承旨徐榮輔坐注書徐有聞入直一員未差假注書鄭尙愚任趙台榮仕直事變假注書林漢浩仕
정조 16년
趙心泰啓曰來二十五日朝參日次矣敢稟傳曰停
정조 16년
李集斗啓曰大司憲李祖源未肅拜執義掌令一員未差掌令韓興裕傳旨未下持平朴宗來方在罷散中鄭𣲚在外監察茶時之意敢啓傳曰知道
정조 16년
李百亨啓曰吏曹郞廳來言本曹判書有闕政事取稟傳曰當日爲之
정조 16년
李百亨啓曰禮曹參判李洪載除拜後過三日不爲出肅依定式推考警責仍卽牌招察任何如傳曰聞有實病許遞今日政差代
정조 16년
趙心泰啓曰備邊司郞廳來言今日次對來會事命下而左議政蔡濟恭有身病使錄事言送政院右議政朴宗岳亦有身病不得來會云矣敢啓傳曰知道整衣臨殿已久則左相姑難造朝竝與昨日入來之右相亦不入來使旣會之諸宰公然退歸乎招致備郞傳于右相次對爲先詣閤
정조 16년
趙心泰啓曰次對命下已久諸宰亦皆詣閤而右議政朴宗岳以身病不爲入來何以爲之敢稟傳曰大臣久不爲次對亦不赴本司今日欲行次對而又不來以躬先勤勵之意欲爲酬應於諸承旨持公事入侍而六房無公事又若令諸宰無端退歸則是豈早朝求衣臨殿之意乎右相昨筵所奏不但慨然近日處義尤所莫曉以揆地雖自引藥院則行公爲言者此則極不當意謂昨於敦勉之後有所回聽今又若此若此而廟堂事豈成說乎右相雖日事征邁予於國事豈可效右相任其委積備堂次對自有其例當召見而右相事則慨然之外尤萬萬慨然矣徐榮輔啓曰卽者議政府錄事來言右議政朴宗岳以爲臣卽伏見下政院批旨則嚴敎之下惶隕震懍走伏金吾門外恭俟鈇鉞之誅云仍納命召何以爲之敢稟傳曰勿待命事遣史官傳諭仍傳命召
정조 16년
李集斗啓曰卽者義禁府都事來言右議政朴宗岳今方待命於金吾門外云係是大臣去就敢啓傳曰知道
정조 16년
趙心泰啓曰今日次對兩司當爲進參除在外傳旨未下外未肅拜呈告人員竝卽牌招何如傳曰允
정조 16년
傳于趙心泰曰備局堂上引見
정조 16년
傳于趙心泰曰諸承旨持公事入侍
정조 16년
李晩秀啓曰輪對官來待矣敢啓傳曰入侍
정조 16년
李百亨啓曰校理尹序東金羲淳副校理李羽晉張至顯修撰韓致應副修撰洪大協牌不進罷職傳旨捧入修撰李之耼副修撰申馥俱在外玉堂上下番俱空已至多日事甚未安未差之代政官牌招開政差出待下批牌招入直何如傳曰若此則玉堂差出開政日課之不足當時課刻課而政官留宿廳命牌長在街上乎國體事面決不當乃爾待諸大臣出仕行且博詢處之而違牌諸玉堂只推更爲牌招入直
정조 16년
李百亨啓曰修撰李之耼時在忠淸道忠州地副修撰申馥時在慶尙道安東地經筵入番事緊斯速乘馹上來事下諭何如傳曰竝許遞今日政差出待下批牌招察任
정조 16년
以大司憲李祖源牌不進推考傳旨傳于李集斗曰聞以嶺伯現告事如是違牌云事勢似然許遞
정조 16년
以大司諫申耆正言尹九宗掌令韓興裕牌不進罷職傳旨傳于李集斗曰只推更爲牌招
정조 16년
李集斗啓曰新除授持平朴宗來方在罷散中何以爲之敢稟傳曰勿施
정조 16년
傳于李百亨曰長鬐縣監之代令該曹口傳差出待下批當日辭朝吏曹口傳政事以李天晟爲長鬐縣監
정조 16년
李百亨啓曰守令署經命下已至多日尙未擧行事甚未安今日政新除授憲府諸臺竝待下批一體牌招以爲備員署經之地何如傳曰允
정조 16년
以兵曹監軍單子傳于趙心泰曰軍色外在外未肅拜郞官竝改差今日政差出
정조 16년
傳于李百亨曰吏曹判書薦望待大臣出仕受薦以來其餘望筒先爲書入
정조 16년
有政吏批判書參判未差參議徐邁修右副承旨李百亨進啓曰判書參判俱未差小臣獨政未安何以爲之敢稟傳曰只出緊任以鄭存中爲大司憲李泰賢爲掌令閔師宣爲持平李㝡模爲修撰權坪爲副修撰李祖源爲禮曹參判郭龍濟爲兵曹正郞金致光爲吏曹佐郞柳誨爲兵曹佐郞兵批判書李秉模參判李鎭復病參議李濟萬入直進參知金載翼病行左承旨趙心泰進同知單韓光濟副護軍李泰協申禹相副司直李祖源李洪載申獻朝李魯述李㝡模副司果金翰東朴師默竝單付吏曹口傳政事以刑曹正郞李英敎敦寧判官李樂培相換刑曹佐郞鄭昌耆濟用主簿鄭文在相換傳于李集斗曰左副承旨同副承旨入侍以大司諫申耆正言尹九宗掌令韓興裕牌不進罷職傳旨傳于李集斗曰只推更爲牌招以大司諫申耆掌令韓興裕牌不進罷職傳旨傳于李集斗曰堂上堂下三品之三牌不進自有法禁豈可持入乎情勢非可論當該承旨爲先從重推考兩臺臣罷職此後申明舊典莫敢違越
정조 16년
以黃海監司李敬一狀啓還穀留庫中特許加分事傳于徐榮輔曰依狀請施行事回諭
정조 16년
以平安監司洪良浩狀啓應製儒生頒賞事傳于李晩秀曰特因諸道儒生之上來試取功令之文有此施賞之事而本道以尙武之地文勝日甚之時爲此不急務之擧者是豈近來勸武技求射藝之意哉卿其知悉此意道內武士令各該地方官各試鐵箭柳葉箭騎芻鐵之過百四五十步者柳葉箭三中四分以上騎芻四五中以上武經七書三四冊俱通者抄出頒賞次修別單狀啓監兵營附近處不必委之地方官卿與兵使試取狀聞而各其名下身手地處膂力技藝凡百懸註以啓守令等監試處則或竝二三邑或竝三四邑卿其量宜分排必皆備試官二員設行若有一毫不勤之弊卿難免其責一體知悉申飭事回諭
정조 16년
趙心泰以兵曹言啓曰慶熙宮衛將安允執景福宮衛將李命赫俱以在外姑未上來云輪番之任不可久曠竝改差何如傳曰允
정조 16년
趙心泰以兵曹言啓曰今四月二十一日武臣賓廳講書日次而次對相値不得爲之之意敢啓傳曰知道
정조 16년
趙心泰以刑曹言啓曰依筵敎臣與漢城判尹金尙集相議發遣刑吏於洪百游家所在畓券與家券搜取以來則家舍文記價不過三百餘兩且有畓券八度而乃是給債二百兩於魚進士家執典當之券也其餘金浦所在田畓稱以給債三百兩於坡州金哥處捧食禾利云而文券則謾瀆說去終不出給成命之下又若是頑拒者揆以紀綱萬萬駭痛而係是朝官臣曹不得推治惟其所推家舍今方折價斥賣而元數不足故典當畓券及金浦禾利畓本錢亦將推出於魚金兩家處計數出給於鄭機處而今日內不得擧行不勝惶恐之意敢啓傳曰名以法曹不能限內擧行揆以國綱萬萬寒心明日內如不以本邑一一推給則卿等難免重勘洪百游亦當移送王府嚴刑繩以當律斷不可已以此知悉可也禁府啓目星州前牧使洪守榮原情云云傳旨內辭緣泛稱遲晩刑推得情何如判付啓勿論見欺與否出給與否其爲不察吏奸一也減一等之律烏可免乎依前處分勘放爲旀監司李祖源段置亦難免不飭之責而邑守減等則道伯無異施以從重推考之典爲良如敎又啓目義禁府都事朴宗明原情云云傳旨內辭緣泛稱遲晩刑推得情何如判付啓今番段以公罪勘放後勿如是之意嚴飭爲良如敎又啓目長連縣監沈銖原情云云問目內辭緣泛稱遲晩所當請刑是白乎矣曾經侍從勿爲請刑載在大典通編議處何如判付啓考律以草記勘放爲良如敎又啓目盈德前縣監張集紹原情云云問目內辭緣泛稱遲晩所當請刑是白乎矣曾經宣傳官勿爲請刑載在大典通編議處何如判付啓考律草記勘放爲良如敎又啓目唐津前縣監具允德原情云云問目內辭緣泛稱遲晩刑推得情何如判付啓該曹跋辭論理備盡以此議處爲良如敎禁府照目權知承文院副正字李安默洪時濟李雨明等矣專經文臣殿講時居不依定式推考罪各笞五十收贖解見任別敍私罪奉敎依允李安默乙良功議各減一等爲旀李雨明功減一等爲良如敎
정조 16년
趙心泰以義禁府言啓曰時囚罪人朴宗明原情公事判付內以公罪勘放沈銖張集紹等原情公事判付內考律以草記勘放洪守榮原情公事判付內勿論見欺與否出給與否其爲不察吏奸一也減一等之律烏可免乎依前處分勘放事命下矣洪守榮依前處分本律減一等告身盡行追奪放送朴宗明傳旨內該堂雖以夜深睡濃臺啓方張與否未能致察爲說云而受而來呈亦甚駭然拿問嚴處罪取考律文則大明律不應爲條有曰凡不應得爲而爲之事理重者杖八十矣朴宗明杖八十以公罪收贖放送沈銖黃海監司李敬一狀啓內罪人申達夏因特敎充軍定配則到配日時何等時急而不善檢飭距營下未滿二百里之地去二十八日到配狀八日遲延今始來呈其所擧行誠極駭然其罪狀令攸司稟處罪取考律文則大明律公事應行稽程條有曰凡公事有應起解囚徒而輒稽留及事有期限而違者一日笞二十每三日加一等罪止笞五十名例有曰犯私罪笞五十解見任別敍大典通編推斷條有曰犯枉法受贓外笞杖竝收贖矣沈銖笞五十收贖解見任別敍放送張集紹全羅監司鄭民始狀啓內還穀事體何等嚴重而奸鄕猾吏恣意幻弄或稱官屬之所逋或稱民間之未捧年年虛錄流伊反作之數至於一萬五千石之多而前後守令一任所爲全不檢察揆以法意萬萬駭然各年虛錄磨勘守令罪狀令攸司稟處取考律文則大典通編倉庫條有曰還上虛錄守令徒三年定配又五年禁錮推斷條有曰犯私罪枚一百以上之罪告身盡行追奪矣張集紹告身盡行追奪又五年禁錮忠淸道牙山縣長時驛徒三年定配而以狀啓內辭意具罪目依例發遣府書吏押送配所何如傳曰允如有功議各減一等可也持平閔師宣校理金羲淳正言尹九宗啓曰請黜置罪人鄭致達妻亟令王府快正典刑請物故罪人德相亟施孥籍之典請逆賊尙喆依律處斷二十三字刀割措辭現上答曰不允第三件事亟停勿煩六字刀割持平閔師宣正言尹九宗啓曰請遲晩後物故罪人啓能亟施孥籍之典趾賊等凶種快施邦刑養遂獻遂會遂李觀源竝令王府設鞫得情請夏賊子女亟施顯戮之命斗恭親屬應座之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑請物故罪人國榮亟施孥籍之典請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法請遲晩罪人宇鎭捧根脚夬正王法請放逐鄕里罪人金重淳趙德涵亟令王府設鞫嚴問夬施當律措辭現上答曰不允持平閔師宣啓曰請爲奴罪人河翼龍亟命王府設鞫得情夬正王法措辭現上新除授掌令李泰賢時在江原道鐵原地持平鄭𣲚時在忠淸道扶餘地請竝斯速乘馹上來事下諭答曰不允下諭事依啓正言尹九宗啓曰請爲奴罪人河翼龍亟令王府設鞫得情夬正王法請金甲島爲奴罪人克觀古今島爲奴罪人克泰更令王府嚴鞫得情夬正王法請逆賊尙魯亟施孥戮之典措辭現上新除授獻納柳匡天時在全羅道淳昌地正言朴載淳時在忠淸道陰城地請竝斯速乘馹上來事下諭答曰不允下諭事依啓